Magnus, Dei gracia episcopus Aboensis. Amicabili et sincera in Domino salute jugiter premissa. Leven heren und sunderliken guden vrunde. Willet weten, dat unse gude vrunt Vredrik Vrese, borgher to Abo, heft uns laten vorstan, dat he hadde geschepet syne guder van hyr van Abo to Wyborch, synen vrunden dar tor hant. Und desulven guder quemen in juwe haven und scholden van dar vort to Wyborch, alze vorgerort is, und en worden nicht upgeschepet in juwer haven und worden eme doch dar vorbehindert van juwer wegen, alzo dat gii de guder hebben angenamet, alzus is eme gegeven to vorstande. Leven heren. He is unses gnedigen heren koningh Cristoffers borgher und hadde ghesant syne guder in rykes und bynnen landes und en wuste nicht van juwem vorbode, na dem male dat syne guder nicht en quemen in juwe stad edder uppe juwe land, und he en vormodede sik anders nicht, wen wy alle, den vruntschop und leve twisschen unser herschop und jw. Worumme bidde wy jw vruntliken und leffliken, dat gii willen wol don und vlyent alzo umme unses gnedighen heren koning Cristoffers willen und umme unser vruntliken bede willen, dat dessem vorgescreven Vrederike syne guder wedder werden, de he in neynerleye wiis vorboort en heft, alzo wii vorstan hebben. Leven vrunde. Dot hyrby so, dat he vordermer neyne klaghe darumme hebben dorve, uppe dat gude naburschop, leve und vruntschop twisschen jw und uns hyr in dem lande moghe bliven, uns uppe beyden syden to nutte und bestendicheyt. Hyrup bidde wy jw umme juwe vruntlike antward. In Domino feliciter valete. Scriptum Abo anno 40 quinto, in octava pasche, meo sub secreto. Adress: Providis ac circumspectis viris, proconsulibus civitatis Revaliensis, nobis sincere dilectis, detur hec.